CELEX: 21994D0602(01)
Language: hr
Date: 1994-05-17 00:00:00
Title: Odluka Vijeća EGP-a br. 1/94 od 17. svibnja 1994. o donošenju Poslovnika Vijeća EGP-a

11/Sv. 113
            
            
               HR
            
            
               Službeni list Europske unije
            
            
               77
            
         21994D0602(01)
   
               L 138/39
            
            
               SLUŽBENI LIST EUROPSKE UNIJE
            
         ODLUKA VIJEĆA EGP-a
   br. 1/94
   od 17. svibnja 1994.
   o donošenju Poslovnika Vijeća EGP-a
   VIJEĆE EGP-a,
   uzimajući u obzir Sporazum o europskom gospodarskom prostoru, kako je prilagođen Protokolom o prilagodbi Sporazuma o europskom gospodarskom prostoru, dalje u tekstu Sporazum, a posebno njegov članak 89. stavak 3.,
   ODLUČILO JE:
   Članak 1.
   1.   Vijeće EGP-a saziva njegov predsjednik dva puta godišnje kako je predviđeno člankom 91. stavkom 2. Sporazuma.
   2.   Vijeće EGP-a saziva i njegov predsjednik na svoju inicijativu, ili na zahtjev jednog od njegovih članova, kad god to okolnosti zahtijevaju, uključujući i slučaj kad bilo koji od njegovih članova želi otvoriti pitanje koje uzrokuje poteškoće, kako je predviđeno člankom 89. stavkom 2. Sporazuma.
   3.   Ako neki od članova Vijeća EGP-a traži sazivanje sastanka, predsjednik, nakon savjetovanja s ostalim članovima Vijeća, određuje datum sastanka. U izuzetno hitnim slučajevima sastanak Vijeća saziva se odmah.
   Članak 2.
   1.   Predsjednik izrađuje privremeni dnevni red svakog sastanka. Poziv na sastanak i privremeni dnevni red prosljeđuju se članovima Vijeća EGP-a najkasnije 20 dana prije početka sastanka.
   2.   Privremeni dnevni red sadrži točke za koje je predsjednik primio zahtjev za uključivanje u dnevni red, zajedno sa svim pripadajućim dokumentima, od člana Vijeća EGP-a najkasnije 25 dana prije datuma sastanka.
   3.   U dnevni red mogu se uključiti samo točke u vezi s kojima je dokumentacija poslana članovima Vijeća EGP-a najkasnije do datuma slanja privremenog dnevnog reda.
   4.   Vremenski rokovi predviđeni prethodnim stavkom ne primjenjuju se na sastanke sazvane u skladu sa zadnjom rečenicom članka 1. stavka 3.
   5.   Vijeće EGP-a usvaja dnevni red na početku svakog sastanka. Neka druga točka, koja nije uključena u privremeni dnevni red, može se uključiti u dnevni red samo ako se Zajednica i njezine države članice, s jedne strane, i države EFTA-e, s druge strane, s time suglase. U dnevni red uključuju se pitanja postavljena u skladu s člankom 89. stavkom 2. Sporazuma.
   Članak 3.
   1.   Član Vijeća EGP-a koji je spriječen u prisustvovanju sastanku može poslati svojeg zastupnika. U takvom slučaju o tome obavješćuje predsjednika i navodi osobu koju je ovlastio da ga zastupa. Zastupnik ima sva prava kao i opunomoćeni član.
   2.   Članove Vijeća EGP-a mogu pratiti službenici koji im pomažu. Broj takvih službenika može odrediti Vijeće.
   3.   Sastav svakog izaslanstva dostavlja se predsjedniku prije početka svakog sastanka.
   4.   Uobičajeno se poziva Nadzorno tijelo EFTA-e da sudjeluje u sastancima Vijeća EGP-a kao promatrač.
   5.   Europska investicijska banka ima pravo prisustvovati sastancima Vijeća EGP-a kao promatrač kad su na dnevnom redu pitanja iz članka 6. Protokola 38. Sporazuma.
   6.   Na zahtjev jedne od svojih članica Vijeće EGP-a može se suglasiti s primitkom drugih osoba kao promatrača na sastanku.
   7.   Sastanci Vijeća EGP-a nisu javni, osim ako se odluči drukčije.
   Članak 4.
   Odluke Vijeća EGP-a donose se uz suglasnost Zajednice, s jedne strane, i država EFTA-e koje imaju pravo na jedan glas, s druge strane.
   Članak 5.
   U pogledu hitnih pitanja, ili ako se u ostalim slučajevima tako odluči, odluke se mogu donositi u skladu s člankom 4. pismenim postupkom, ako su s time suglasne sve ugovorne stranke.
   Članak 6.
   1.   Nacrt zapisnika sa svakog sastanka izrađuje se bez odlaganja.
   U zapisniku se u pravilu navode za svaku točku dnevnog reda:
   
               —
            
            
               dokumenti dostavljeni Vijeću EGP-a,
            
         
               —
            
            
               izjave čije je unošenje zatražio član Vijeća,
            
         
               —
            
            
               donesene odluke, izjave o kojima se postigla suglasnost i doneseni zaključci.
            
         Svaki član Vijeća može tražiti da se u zapisnik unese više detalja u pogledu bilo koje točke dnevnog reda.
   2.   Nacrt zapisnika dostavlja se Vijeću EGP-a na odobrenje. Po odobrenju zapisnik potpisuje predsjednik koji u to vrijeme obavlja funkciju, kao i dva tajnika.
   3.   Odluke Vijeća EGP-a prilažu se zapisniku.
   4.   Primjerak zapisnika prosljeđuje se svakom članu Vijeća EGP-a.
   Članak 7.
   Odluke Vijeća EGP-a donose se na danskom, engleskom, finskom, francuskom, grčkom, islandskom, nizozemskom, njemačkom, norveškom, portugalskom, španjolskom, švedskom i talijanskom jeziku. One su jednako vjerodostojne na svakom od tih jezika.
   Članak 8.
   Tekstovi odluka koje donese Vijeće EGP-a potpisuju predsjednik koji u trenutku donošenja obavlja tu funkciju i dva tajnika.
   Članak 9.
   Vijeće EGP-a odlučuje hoće li se odluke objavljivati.
   Članak 10.
   1.   Sva priopćenja predviđena ovim Poslovnikom naslovljena su na stalne predstavnike država članica Europskih zajednica, misije država EFTA-e pri Europskoj zajednici, Komisiju Europskih zajednica i glavnog tajnika Vijeća Europske unije.
   2.   Prepiska za Vijeće EGP-a naslovljava se na predsjednika.
   Članak 11.
   Vijeće EGP-a može donijeti odluku o osnivanju bilo kojeg pododbora ili radne skupine kao pomoć u provedbi njegovih zadaća. Sastav, način rada i zadaće tih pododbora ili radnih skupina određuje Vijeće za svaki pojedini slučaj.
   Članak 12.
   1.   Za tajničke funkcije Vijeća EGP-a nadležno je predsjedništvo.
   2.   Službenik Zajednice i službenik kojeg imenuju države EFTA-e zajednički obavljaju ulogu tajnika Vijeća EGP-a. Njih nakon zajedničkog savjetovanja imenuje svaka strana.
   Članak 13.
   Ne dovodeći u pitanje ostale primjenjive odredbe, razmatranja u okviru Vijeća EGP-a podliježu obvezi čuvanja profesionalne tajne, osim ako Vijeće odluči drukčije.
   Članak 14.
   Odluka se objavljuje u odjeljku o EGP-u, i u Dodatku o EGP-u, Službenog lista Europskih zajednica.
   
      Sastavljeno u Bruxellesu 17. svibnja 1994.
      
         
            Za Vijeće EGP-a
         
         
            Predsjednik
         
         Th. PANGALOS